Universis præsentes litteras inspecturis, frater Guillermus, humilis abbas Figiacensis, salutem in Domino. Universitati vestræ notum facio quod ego promissi et promitto obedienciam reverendo patri domno Hugoni, Dei gratia abbati Cluniacensi, et ejus successoribus. Et scire universitatem vestram volo, quod domnus Hugo, abbas Cluniacensis, electionem de me ad regimen ecclesiæ Figiacensis factam confirmavit, et quod munus confirmationis petii et obtinui ab eodem, quod ad ipsum pertinere dignoscitur ab antiquo. In cujus rei testimonium sigillum meum duxi præsentibus litteris apponendum. Datum anno Domini Mº ducentesimo XLº quarto.